ENA mataka caca ni Jiulai na i ka 19 ni siga e na yabaki 1972, o i ratou na lewe ciwa na sotia ni Bolatagane e na dua na kena tabana ka vakatokai na SAS (Special Air Service) ka ratou veiqaravi e na kena taqomaki na vanua o Omani e na kena korolevu o Mirbat e ratou a sotava kina e dua na leqa mai vei ira na kominisi.
Na leqa e ratou donuya na lewe ciwa qo e na i otioti ni siga ni nodratou veiqaravi e na korolevu qo o Mirbat oya na nodra sa kaba yani na daunivakacaca ka lako vata yani e na nodra vakayagataka na veiyaragi e so mera rawati kina na nodra i le.
E na gauna e sa rorogo yani kina na vakuru ni gasaukuro kei na mota, e a vaka ga e siri na saku na nona cakava o Mike Kealy na kavetani ni SAS na veika e dodonu me vakayacora.
E ratou lewe ciwa taucoko na mataivalu SAS, e ratou vakatokai me ratou naba dua mai na nodratou i lawalawa ka ra kena dau e na i valu kei na lewe 30 na mataivalu ni Omani era bau yadrava talega na vale qo ka vakatokai me Fort.
O i ratou na mataivalu ni Omani e ratou vakaiyaragi ga ena dakai makawa ka a vakayagataki e na i karua ni valu levu oya na .303-caliber bolt-action rifles ka ra na sota kei na i yaragi kaukauwa me vaka na automatic AK-47s kei na misini qani lelevu.
O ratou na lawalawa SAS qo e ratou vakayagataka tiko na L1A1 rifles, na qiriniedi, mota, rua na Browning .50-caliber misini qani. Ka ratou veinamatari saraga kei na lewe 250 kina 400 na dauvakacaca ka ra wavokita tiko na nodratou vanua ni yadra.
Na bainivalu e Mirbat
Na kena sa kubou vakadua tu na vanua oqo e na nodra sa veicicivi na batikadi dau vakacaca ki na vanua e ratou dabe tiko mai kina na i lawalawa SAS ka lako vata e na nodra vanavana yani ki na vanua e ratou wawa tiko mai kina na SAS.
A mani vakasalataka na nona mataivalu o Kavetani Kealy e na nona vinaka taucoko, ena nona vakatulewataka matau na vanua e dodonu me ratou na vakarautaki ratou kina e na nodra sa kabakoro tiko yani na batikadi.
E na vanua vata talega qori e na nona iro yani o Kavetani Kealy e na katubaleka ka ra tuvani matau tu kina na taga nuku ka raici Satini Talaiasi Labalaba e dua na mataivalu ni SAS ka vaka na i bulibuli ni tuwawa ka qai vakaitamera e na nona sa gutuwa vakadodonu yani ki na vanua lala ka rauta ni 500 na mita mai na vanua e dodonu me vuni kina.
O Labalaba e sega mada ga ni via kauwaitaka na kena sa cacabolobolo tiko mai na sicini dakai ni meca e na vanua e cici tiko yani kina.
E ciciva tiko yani qo o Labalaba na vanua e dabe tiko mai kina na dakai ka vakayagataki ena i karua ni valu oya na 25-pounder anti-tank field gun.
A cokataki koya ko Satini Labalaba kina veitaga nuku e na kena sa kakaseresere na taga nuku e na kena laugasau tiko mai na nodra dakai na meca ka sisi yani kina vanua me laki vakarautaki koya kina me veiraravui kei ira na meca.
Ia, na kena dau vakayagataki na dakai levu qo e dau taura e lewe va na tamata ni valu me qai rawa ni vanataki tiko na dakai qo.
Ia, na qaqa ni Navatulevu qo e laveta duadua na dakai levu qo ka vakasobara na kena sicini ka mai vakadodoka yani kina vanau era vanavana tiko mai kina na meca.
Ka mai vanataka tiko yani na dakai levu qo ka yatayata na loma ni vanua qo e na nona vanavana tiko.
Na i tokani nei Labalaba o Satini Sekonaia Takavesi e sega ni yawaki Labalaba o koya e na nona tovolea me tu volekati koya tiko yani.
O Takavesi e sega ni vaka e so me tu ka wanonova na nona vanavana duadua tiko na nona i tokani, e a cici yani ka rauta ni 500 na i katu kina vanua e ra bini tu mai kina na dakai oya na AK-47s, ka levea rawa e dua na mota.
E cici yani o Takavesi ki vei Labalaba ka vukei koya e na nodrau vanalaki ira na meca ka duri e na yasana i mawi ka ni ra sa volekati rau sa ra tikoga mai na meca.
Ia, o ira na batikadi e ra vanavana yani vei rau na rua qo ka ra sasaga e na nodra i yaragi taucoko e na nodra via botea yani na vanua e tiko mai kina na dakai levu ka rau vakayatagaka tiko mai o Labalaba kei Takavesi.
Sega ni dede e a laugasau o Labalaba ka lauvana na matana, ia, e sega vakadua ni suka na turaga yaloqaqa qo e na nona tomana tikoga na veivanavanai kei ira na meca.
A laugasau talega o Takavesi. E rau sega ni vakacegu na i lala o rau qo e na nodrau sasaga tiko vakaukauwa me rau vanalaki ira na meca me ra qeleyavu.
Na vale simede e Mirbat
E na nodra tomana tiko na vanavana o ira na meca, e a mani laugasau tale o Labalaba, ia, e na gauna qo e sa rawati koya sara ga na nona laugasau ya ka kauta tani kina na nona bula.
A mani sega ni rawa me vanataka duadua o Takavesi na dakai qo e na vuku talega ni mavoa e sa tiko vua.
A mani ravi ga yani vakamalua na dakuna kina lalaga ka mai biuta yani na dakai e vanataka tiko. O ira na batikadi e ra sa veiqiqici matemate ga e na veivanua era sasaga tiko mai kina.
E na gauna e sa rogoca kina o kavetani Kealy ni sa sega ni rorogo na dakai levu ka rau vanataka tiko nalewe rua qo, a mani cici yani kina vanua e tiko kina na veika ni veiqaravi vakavuniwai kei na dua tale na nona i tokani.
E rau sasaga o kavetani Kealy me yacovi rau yani na cauravou i Taukei ka rau sa wawa toka mai e na mavoa kei na mate. A laugasau na vuniwai ka qiqi matemate.
A sasaga tiko o Takavesi me tauri koya tiko e na nona sa mavoa tu, ia e na vanua vata oya e dua vei ratou na lawalawa qo ni SAS e sa vakayagataki bomu tiko me viritaka tiko yani vei ira na meca e na kena totolo duadua.
O ira na batikadi era sa wavokita sara tu ga na bai kei Mirbat. A mani rogoca kina o Takavesi e dua na rorogo talei e na nona bula oya na domo ni waqavuka ni valu ni Bolatagane e an nona sa tekivu me vakalutu gasaukuro tiko vei ira na meca ka rauta ni ra tini na mita mai na vanua e rau davo tiko yani kina o Takavesi kei Labalaba.
Na waqavuka ni valu qo kei na helicopter e na nodrau sa vanalaki ira na meca kei an nodratou vueti na lawalawa SAS.
Ia, era sa vakalili sobu talega mai e na dali e so tale na i lawalawa ni SAS ka ra sa talabusese talega na i lala batikadi e na nodra vakasaqara na sala me ra dro bula kina.
Na vica na auwa ni veiraravui oya e rauta ni tolu mai na lawalawa ni SAS kei iar na Omani e ra mavoa ka mate e dua.
E ratou vakamatea rawa e 85 na batikadi ka vesu e 10.
E ratou sa cici yani vakatotolo na i lawalawa ni vuniwai e na nodratou cicivaka yani na qiqi me vakavodoki kina o Takavesi ka mani sega ni taleitaka o Takavesi me davo e na i davodavo qiqi oya ka tukuna ni rawa ni lako ka mai taubale yani vakadodonu kina helicopter.
E na gauna e sa yaco yani kina ki na valenibula e kidroa na vuniwai ni raica na mavoa levu e tiko e na serei Takavesi ka sega ni dodonu me bula tiko e na vuku ni bibi ni mavoa e tiko vua.
A bula e na i valu oya ko Takavesi, a vakaitavi talega e na kena tagavi na valenivolavola ni mata ni Irani e na 1980, o koya kei na lewe 20 tale na SAS ka vakamatei kina e 6 na dau vakacaca kei na nodratou vakabulai kina era lewe 18 mai na 19 ka ra tauri vakavesu.
A mani cakacaka talega vakadaunivakasala e na i valu mai Iraki ka vakayacori e na 2003, e na nona sa yabaki 53 kina e na dua na veivanavanai mai Baghdad e na nona vanalaki ira na i lalawa vakacaca ena nodra via vakamatei koya ena nona lori.
Oya e na nona laveta na ligana ruarua me vaka ni sa solia koya, ia, e na gauna era biuta kina i ra na nodra dakai na batikadi a mani ucuna mai e na yasana na nona dakai ka yacana na MP5 ka vanalaki ira ka ravi yani e na yasana vei draiva ka mani tavulaka e dua na meca ka mokuta bulabula e dua tale na meca e na buku ni nona dakai.
A ratou mani vanai koya rawa talega na meca oya e lauvana na serena, na nona qavokavoka kei na sagana ka mani dro bula o Takavesi ka draivataki koya yani ki valenibula.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn